གལ་ཏེ་རྒྱ་ནག་གཞུང་གིས་བོད་པ་ཚོར་ཆེ་མཐོང་དང་གུས་ཞབས།གཟི་བརྗིད་ལྡན་པའི་ངང་ནས་ལྟ་སྐྱོང་གནང་བ་དང་།དེ་བཞིན་བོད་ཀྱི་བླ་ན་མེད་པའི་དབུ་ཁྲིད་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ཕ་ཡུལ་བོད་ལ་གཟིགས་སྐོར་དུ་ཕེབས་བཅུག་པའམ་ཕ་ཡུལ་དུ་བཞུགས་བཅུག་པ་ཡིན་ན།དེ་ནི་མགོན་པོ་༧གང་ཉིད་མཆོག་གི་འཁྲུངས་སྐར་གྱི་ངོ་མཚར་ཆེ་བའི་ཕྱག་རྟགས་དེ་རེད།ཅེས་འཁོད་ཡོད།སྤྱི་མཐུན་ཚོགས་པའི་གྲོགས་འཐུས་མི་ལྕམ་སྐུ་རོ་སི་ལེ་ཊི་ནེན་མཆོག་གིས།རྒྱ་ནག་གཞུང་གིས་བོད་ནང་གི་འགྲོ་བ་མིའི་ཐོབ་ཐང་ལ་རྩིས་མེད་རྡོག་རོལ་གཏོང་བཞོན་ཡོད་པས།ང་ཚོར་མཚོན་ན་ཨ་རིའི་གྲོས་ཚོགས་ནང་ངེས་པར་དུ་བོད་ཀྱི་རྩ་དོན་གླེང་སློང་བྱ་རྒྱུ་དེ་གལ་གནད་ཆེ་ཤོས་ཆགས་ཡོད།ངས་བསམས་ན་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ལ་འཁྲུངས་སྐར་གྱི་ཕྱག་རྟགས་ལེགས་ཤོས་འབུལ་རྒྱུ་ནི་བོད་མིའི་རང་དབང་ཆེད་འཐབ་རྩོད་བྱེད་རྒྱུ་དེ་ཡིན།ཞེས་གསུངས།